সোনমের গ্রেফতারি ‘অবৈধ’,ওয়াংচুকের মুক্তির আর্জি নিয়ে সুপ্রিমকোর্টের দ্বারস্থ স্ত্রী

নয়াদিল্লি: লাদাখের (Ladakh) জনপ্রিয় পরিবেশকর্মী ও শিক্ষাবিদ সোনম ওয়াংচুককে (Sonam Wangchuk) জাতীয় নিরাপত্তা আইন (এনএসএ)-এর আওতায় গ্রেফতার করল প্রশাসন। ২৬ সেপ্টেম্বর সকালে লেহ (Leh) থেকে তাঁকে আটক করা হয় (Sonam Wangchuk arrested)।

ওয়াংচুক দীর্ঘদিন ধরেই লাদাখের জন্য সংবিধানের ষষ্ঠ তফসিলের দাবি, স্থানীয়দের অধিকার রক্ষা এবং পরিবেশ সংরক্ষণের আন্দোলনে সামনের সারিতে ছিলেন। প্রশাসনের দাবি, তাঁর কার্যকলাপ আইনশৃঙ্খলার জন্য হুমকি। তবে পরিবারের অভিযোগ, ‘‘এটি মতপ্রকাশের স্বাধীনতা দমনের চেষ্টা ছাড়া আর কিছুই নয়।’’

আরও পড়ুন: RSS অনুষ্ঠানে যাচ্ছেন না সিজেআই গাভাইয়ের মা কমল গাভাই

গ্রেফতারের পর তাঁর স্ত্রী সরাসরি সুপ্রিম কোর্টের দ্বারস্থ হয়েছেন। তিনি স্বামীর মুক্তির জন্য জরুরি শুনানির আবেদন করেছেন।

এই ঘটনায় লাদাখ-সহ দেশের বিভিন্ন প্রান্তে তীব্র প্রতিক্রিয়া দেখা দিয়েছে। দিল্লি, জম্মু ও শ্রীনগরেও প্রতিবাদ কর্মসূচি শুরু হয়েছে। পরিবেশ কর্মীদের বক্তব্য, ‘‘ওয়াংচুক লাদাখের কণ্ঠস্বর। তাঁকে চুপ করাতে চায় সরকার।’’

আন্তর্জাতিক স্তরেও ওয়াংচুক পরিচিত। বিকল্প শিক্ষা ব্যবস্থা, পরিবেশবান্ধব প্রযুক্তি এবং হিমালয়ের টেকসই উন্নয়ন নিয়ে তাঁর কাজ প্রশংসিত হয়েছে। এবার সেই কণ্ঠস্বর গ্রেফতারের ফলে নতুন বিতর্ক শুরু হল।