স্ত্রীকে কেন নোটিস দেওয়া হয়নি? সোসোনম ওয়াংচুককে আটকের ঘটনায় ‘সুপ্রিম’ প্রশ্নের মুখে কেন্দ্র

ওয়েব ডেস্ক: লাদাখে (Ladakh) পরিস্থিতি অশান্ত! যার জেরে আন্তর্জাতিক খ্যাতিনামা পরিবেশকর্মী সোনম ওয়াংচুককে (Sonam Wangchuk) জাতীয় নিরাপত্তা আইন (এনএসএ)-এর অধীনে গ্রেফতার করা হয়েছে। সোমবার এই মামলার শুনানিতে তীব্র বিতর্ক হয় সুপ্রিম কোর্টে (Supreme Court)। ওয়াংচুকের পক্ষে উপস্থিত ছিলেন আইনজীবী কপিল সিব্বল। তিনি আদালতে জানান, “আটকের নোটিসের কপি আমাদের দেওয়া হয়নি। সেটি ছাড়া আমরা আইনি পথে এই গ্রেফতারির বিরুদ্ধে চ্যালেঞ্জ জানাতে পারব না।”

পাল্টা বক্তব্যে সলিসিটর জেনারেল তুষার মেহতা বলেন, “ওয়াংচুককে আটকের কারণ জানানো হয়েছে। এমনকি আটকের পর তাঁর ভাইও তাঁর সঙ্গে সাক্ষাৎ করেছেন।”

আরও পড়ুন: ভয়াবহ অগ্নিকাণ্ড হাসপাতালে, মৃত ৭

সিব্বলের পাল্টা অভিযোগ, “পরিবারের হাতে কোনও লিখিত নোটিস বা কপি তুলে দেওয়া হয়নি। তাঁরা কেবল ইন্টারকমের মাধ্যমে কথা বলতে পেরেছেন।” পাশাপাশি আদালতের কাছে অনুরোধ জানান, ওয়াংচুকের স্ত্রী ওয়াংমোকে যেন স্বামীর সঙ্গে দেখা করার অনুমতি দেওয়া হয়। এখনও পর্যন্ত সেই সুযোগ দেওয়া হয়নি বলেই আদালতকে জানান সিব্বল।

উল্লেখ্য, লাদাখে ষষ্ঠ তফসিলে অন্তর্ভুক্তির দাবিতে কয়েক মাস ধরেই আন্দোলন চলছে। এই আন্দোলনের অংশ হিসেবেই অনশনে বসেছিলেন সোনম ওয়াংচুক। কেন্দ্রীয় স্বরাষ্ট্রমন্ত্রকের অভিযোগ, তিনি ‘Arab Spring’-এর ধাঁচে আন্দোলনে উস্কানি দিয়েছেন, যার ফলে লেহ শহরে অশান্তি, অগ্নিকাণ্ড ও প্রাণহানির ঘটনা ঘটেছে।

সরকারের দাবি, জাতীয় নিরাপত্তার স্বার্থেই তাঁকে আটক করা হয়েছে। অন্যদিকে ওয়াংচুকের আইনজীবী পক্ষ বলছে, এটি একটি রাজনৈতিক প্রতিহিংসা, যা সংবিধানের ১৯ নম্বর অনুচ্ছেদের মৌলিক অধিকার লঙ্ঘন করে।